

**DATGANIAD CYFRIFOLDEB CYMDEITHASOL CORFFORAETHOL**

Mae Prifysgol Glyndŵr Wrecsam wedi ymrwymo i fod yn sefydliad moesegol a chyfrifol yn gymdeithasol, gyda nod corfforaethol allweddol o greu a defnyddio dysg a gwybodaeth er budd unigolion, cymunedau a’r economi.

Ein nod yw cynnal ein busnes yn unol â’r saith egwyddor a nodwyd gan y Pwyllgor ar Safonau mewn Bywyd Cyhoeddus (anhunanoldeb, integriti, gwrthrychedd, atebolrwydd, bod yn agored, gonestrwydd ac arweinyddiaeth – sydd hefyd yn cael eu hadnabod fel Egwyddorion Nolan) a chydymffurfio gydag adran 17 Deddf Elusennau 2011, i roi ystyriaeth ddyledus i’r canllawiau budd cyhoeddus a gyhoeddwyd gan Gomisiwn Elusennau Cymru a Lloegr.

Mae ein gweithgareddau wedi eu seilio ar ein gwerthoedd ni yn ein Gweledigaeth a Strategaeth 2025 o fod yn hygyrch; cefnogol; arloesol ac uchelgeisiol.

**Hygyrch** yn y dysgu rydym ni’n ei ddarpar i’n myfyrwyr, staff a’r gymuned, a bod yn rhagweithiol yn hyrwyddo gwerth addysg uwch. Mae hyn wedi’i sylfaenu ar ymrwymiad i fod yn deg a chynhwysol yn y modd rydym ni’n darparu ein gwasanaethau.

**Cefnogol** tuag at ein dysgwyr a’n staff, yn ogystal â’r rhanbarth, gan helpu pawb i gynyddu hyder a chyflawni eu potensial. Mae hyn yn awgrymu canolbwyntio ar bartneriaethau i ychwanegu gwerth a rhannu dealltwriaeth. Rydym ni’n gweithio’n well ac yn fwy effeithiol gyd’an gilydd, p’un ai gyda myfyrwyr, staff, y diwydiant neu randdeiliaid eraill.

**Arloesol** yn ein dull o ddarparu a rheoli’r ddarpariaeth academaidd a gwasanaethau proffesiynol, ac yn ein perthnasoedd gyda phartneriaid cydweithredol a rheoleiddiol. Mae hyn yn galluogi ein diwylliant, strwythur, polisïau a phobl i hybu rhagoriaeth, ymateb i anghenion a chyflawni’r hyn rydym ni’n am ei gyflawni.

**Uchelgeisiol** yn yr hyn rydym ni’n geisio ei ddarparu i’n myfyrwyr, staff a phartneriaid ac yn y modd rydym ni’n gwneud hynny, gan sylweddoli nad oes unrhyw derfynau ar ddysgu a gwybodaeth. Mae hyn yn awgrymu arloesedd, mentro a hyblygrwydd; awch i roi cynnig ar syniadau newydd.

Ein nod yw gwreiddio’r gwerthoedd hyn trwy ein holl strategaethau, polisïau, gweithdrefnau a’n gweithredoedd.

Mae ein Gweledigaeth a’n Strategaeth yn nodi ein cenhadaeth a’n hymrwymiadau ar draws ein holl weithgareddau. Rydym ni wedi ymrwymo i sicrhau bod ein holl weithgareddau’n cael eu cynnal yn foesegol, cynaliadwy ac er budd y cyhoedd, ‘*i ysbrydoli a galluogi; gweddnewid pobl a lleoedd a hybu llwyddiant economaidd, cymdeithasol a diwylliannol’.*

Mae Strategaeth Campws 2025 y Brifysgol hefyd yn sail i’r modd mae’r Brifysgol yn gweithredu trwy weithio i greu amgylchedd sy’n rhoi’r myfyriwr wrth graidd y Brifysgol, ysbrydoli a chefnogi dysgu a chreadigrwydd; datblygu’r Brifysgol a’r ystad mewn partneriaeth; rhoi’r Brifysgol wrth graidd y gymuned leol a’r rhanbarth leol a sicrhau ei chynaliadwyedd a’i heffeithlonrwydd a thrwy hynny ennyn hyder a gweithredu’n gynhwysol.

Felly nod y Brifysgol yn ei holl berthnasoedd a gweithrediadau yw:

* Sicrhau bod rhanddeiliaid yn ymwybodol o’r hyn y medrant ei ddisgwyl gan y Brifysgol, a’r hyn mae’r Brifysgol yn ei ddisgwyl ganddynt hwy;
* Galluogi’r holl randdeiliaid i ymgysylltu gyda’r Brifysgol, beth bynnag fo eu cefndir, rhywedd, ethnigrwydd, oedran, crefydd a/neu gredo, anabledd, cyfeiriadedd rhywiol a statws priodasol, gan sicrhau trin pawb gydag urddas a pharch.
* Ymdrin â phawb rydym ni’n rhyngweithio gyda nhw mewn modd effeithiol, cwrtais a theg.
* Sicrhau bod cyfathrebu’n amserol, cywir a pherthnasol, a gweithredu gyda gonestrwydd ac integriti yn ein holl hysbysebu ac arferion marchnata eraill.
* Cydbwyso bod yn agored a thryloyw yn ein gweithrediadau gyda’n cyfrifoldebau cyfrinachedd tuag at staff, myfyrwyr ac eraill.
* Dangos trwy ein strategaethau a’n gweithredoedd ein bod ni’n brifysgol sy’n credu mewn ymgysylltu dinesig, gyda rôl rhanbarthol cryf.
* Sicrhau bod ein gwerthoedd craidd yn amlwg yn ein penderfyniadau ynghylch buddsoddiadau moesegol a chydweithio rhyngwladol.
* Cynnal y safon integriti uchaf posibl yn ein holl berthnasoedd busnes fel prynwr nwyddau a gwasanaethau, gan fabwysiadu canllawiau’r Sefydliad Siartredig Pwrcasu a’r Cod Ymarfer Cyflogaeth Foesegol mewn Cadwyni Cyflenwi, a sicrhau bod contractwyr ac is-gontractwyr yn ymwybodol o’u hymrwymiadau i barchu ymrwymiad y Brifysgol i ddileu gwahaniaethu anghyfreithlon.
* Gweithredu mewn modd sy’n gyfeillgar i’r amgylchedd, a rheoli ein hôl-troed carbon mewn modd effeithiol ac effeithlon.
* Osgoi llunio perthynas fasnachol neu unrhyw berthynas arall gydag unigolion neu sefydliadau a allai beryglu enw da’r Brifysgol.
* Sicrhau bod y Brifysgol yn bodloni ei chyfrifoldebau wrth gydymffurfio gyda’r holl ddeddfwriaeth statudol fel sy’n ofynnol gan Lywodraeth Cymru a Llywodraeth y Deyrnas Unedig.

Mae’r Brifysgol wedi sefydlu ystod o ddulliau y gall rhanddeiliaid eu defnyddio i’n hysbysu am faterion sy’n peri pryder. Cynhwysir y polisïau a’r gweithdrefnau perthnasol i staff a myfyrwyr ar dudalennau mewnrwyd y Brifysgol. Mae gan y Brifysgol weithdrednfau sy’n caniatáu i randdeiliaid allanol fynegi pryder am faterion hefyd, a cheir manylion am y gweithdrefnau hyn ar dudalennau gwefan y Brifysgol.